অবসর নিচ্ছেন সিদ্দারামাইয়া? বিরাট মন্তব্য ছেলের, তোলপাড় কংগ্রেস

ওয়েব ডেস্ক: কর্নাটকে (Karnataka) কি শেষমেশ বদল হচ্ছে মুখ্যমন্ত্রীর (Chief Minister)? সম্প্রতি এই জল্পনা উস্কে দিলেন রাজ্যের মুখ্যমন্ত্রী সিদ্দারামাইয়ার (Siddaramaiah) পুত্র ও প্রাক্তন কংগ্রেস বিধায়ক যতীন্দ্র সিদ্দারামাইয়া (Yathindra Siddaramaiah)। বুধবার নিজের বাবার রাজনৈতিক ভবিষ্যৎ নিয়ে যতীন্দ্র বলেন, “আমার বাবার রাজনৈতিক জীবন প্রায় শেষের পথে। এখন তাঁর উচিত মন্ত্রিসভার সহকর্মী সতীশ জারকিহোলির (Satish Jarkiholi) পরামর্শদাতা হিসেবে কাজ করা।” আর এই বক্তব্য সামনে আসতেই শোরগোল পড়েছে দাক্ষিণাত্যের রাজনীতিতে।

কর্নাটকের রাজনীতি সাম্প্রতিক সময়ে বেশ টালমাটাল পরিস্থিতির মধ্যে দিয়ে যাচ্ছে। গত দেড় বছরে বারবারই সিদ্দারামাইয়াকে সরিয়ে রাজ্যের উপমুখ্যমন্ত্রী ও কংগ্রেসের প্রদেশ সভাপতি ডিকে শিবকুমারকে (DK Shivakumar) মুখ্যমন্ত্রী করার দাবি তুলেছেন তাঁর অনুগামীরা। দুই শিবিরের এই ক্ষমতার দ্বন্দ্ব অনেকবারই পৌঁছেছে দিল্লিতে, কংগ্রেস হাইকমান্ডের দরবারে। আর এবার বাবাকে অবসর নেওয়ার জন্য বড় ইঙ্গিত দিলেন তাঁরই ছেলে।

আরও পড়ুন: ভয় দেখিয়ে বিরোধী প্রার্থীদের সরিয়ে দিচ্ছে BJP! বিহারে বিস্ফোরক পিকে

কংগ্রেসের (Congress) সর্বভারতীয় সভাপতি মল্লিকার্জুন খড়্গের নিজ রাজ্যে এমন পরিস্থিতি সৃষ্টি হওয়ায়, রাজনৈতিক মহলে একটা গুঞ্জন উঠছে যে, যতীন্দ্রর মন্তব্য ইঙ্গিত দিচ্ছে যে আসন্ন সময়ে কর্নাটকে কংগ্রেসের নেতৃত্বে বড় পরিবর্তনের ঘটতে পারে। সম্প্রতি কংগ্রেস সাংসদ শিবরাম গৌড়াও প্রকাশ্যে বলেন, “ডিকে শিবকুমার শেষ পর্যন্ত মুখ্যমন্ত্রী হবেন, এ বিষয়ে কোনও সন্দেহ নেই। তবে কবে হবেন, তা নির্ভর করছে হাইকমান্ডের সিদ্ধান্তের উপর।” যদিও সেই সময় এই সম্ভাবনা উড়িয়ে দিয়েছিলেন মুখ্যমন্ত্রী সিদ্দারামাইয়া নিজে। তিনি জানিয়েছিলেন, “আমি পুরো পাঁচ বছরের মেয়াদই মুখ্যমন্ত্রী থাকব।”

এদিকে যতীন্দ্র যাঁর নাম মুখ্যমন্ত্রীর ‘মার্গদর্শক’ হিসেবে প্রস্তাব করেছেন, সেই সতীশ জারকিহোলি দীর্ঘদিন ধরেই শিবকুমার বিরোধী শিবিরের অন্যতম মুখ হিসেবে পরিচিত। উল্লেখযোগ্যভাবে, সতীশের দাদা রমেশ জারকিহোলি একসময় সিদ্দারামাইয়ার মন্ত্রিসভার সদস্য ছিলেন, কিন্তু শিবকুমারের সঙ্গে সংঘাতের জেরে ২০২৩ সালের বিধানসভা নির্বাচনের আগে বিজেপিতে যোগ দেন এবং সেই ভোটে বিজেপির প্রার্থী হয়ে জয়লাভও করেন।

দেখুন আরও খবর:

The post অবসর নিচ্ছেন সিদ্দারামাইয়া? বিরাট মন্তব্য ছেলের, তোলপাড় কংগ্রেস first appeared on KolkataTV.